Maskína spurði nýlega um spillingu á fjórum sviðum samfélagsins , viðskiptalífinu , stjórnmálum , opinbera geiranum og fjölmiðlum . Í öllum tilvikum er hærra hlutfall sem telur spillingu mikla en litla . Hæst er hlutfallið í viðskiptum en 72 - 73% telja mikla spillingu í viðskiptalífinu en 8 - 9% telja hana litla eða enga . Sömu sögu er að segja um stjórnmálin . Um 72% telja spillingu mikla í stjórnmálum á Íslandi en næstum 11% telja hana litla eða enga . Um 57% telja spillingu mikla í opinbera geiranum en næstum 18% telja hana litla eða enga . Minnst er svo spillingin í fjölmiðlum að mati landsmanna en 42 - 43% telja hana mikla þar en næstum fimmtungur segir hana litla eða enga . Það er einungis þegar spurt er um fjölmiðla sem færri en helmingur landsmanna telur spillingu mikla . Svipað mynstur viðhorfs er til allra þessara þátta spillingar þegar bakgrunnur er skoðaður . Konur telja spillingu meiri í viðskiptum og stjórnmálum en karlar en ekki er marktækur munur á kynjunum þegar spurt er um spillingu í opinbera geiranum og fjölmiðlum . Eftir því sem svarendur hafa meiri menntun og hærri tekjur þeim mun minni telja þeir spillinguna vera nema þegar spurt er um fjölmiðla þá er ekki marktækur munur milli tekjuhópa . Í flestum tilvikum telja þeir sem eru yngri en 40 ára spillingu meiri en þeir sem eldri eru . Þegar svörin um spillingu eru skoðuð m.t.t. stjórnmálaskoðunar kemur í ljós að munurinn er minnstur þegar spurt er um fjölmiðla . Á bilinu 30 til 35% kjósenda stjórnarflokkanna telja spillingu mikla í fjölmiðlum . Það eru kjósendur Miðflokksins sem telja spillingu mesta í fjölmiðlum eða 60% þeirra en á bilinu 35 - 47% kjósenda annarra stjórnarandstöðuflokka . Kjósendur Sjálfstæðisflokksins skera sig alveg úr þegar spurt er um spillingu í viðskiptalífi , stjórnmálum og opinbera geiranum . Einungis um 30% þeirra telja spillingu mikla þar og er það í flestum tilvikum mun lægra hlutfall heldur en hjá kjósendum annarra flokka . Eina sambærilega hlutfallið er hlutfall kjósenda VG þegar spurt er um opinbera geirann en 30% þeirra telja spillingu mikla þar . Yfir 80% kjósenda Pírata , Flokks fólksins , VG og Samfylkingarinnar telja spillingu mikla í viðskiptum á Íslandi , en 50 - 67% kjósendanna hinna flokkanna , nema Sjálfstæðisflokks eins og fyrr er rakið . Kjósendur þriggja stjórnarandstöðuflokka , Pírata , Flokks fólksins og Samfylkingarinnar , telja spillinguna mesta í stjórnmálum , eða 83 - 96% . Um 57% kjósenda VG telja mikla spillingu í stjórnmálum en 63 - 67% Viðreisnar og Miðflokksins en um þriðjungur kjósenda Sjálfstæðisflokksins eins og áður hefur komið fram . Kjósendur telja almennt að spilling sé minni í opinbera geiranum en í viðskiptalífinu og stjórnmálum . Það eru kjósendur Flokks fólksins á hinn bóginn sem telja spillingu mesta í opinbera geiranum eða 83 - 84% en 52 - 65% kjósenda hinna stjórnarandstöðuflokkanna . Sem fyrr segir er um 30 - 32% kjósenda Sjálfstæðisflokks og VG sem telja spillingu mikla í opinbera geiranum en um 44% kjósenda Framsóknarflokks . Tekið skal fram að spurt var um þessi fjögur svið samfélagsins í tilviljunarröð . Þannig réði tilviljun því í hvaða röð hver svarandi fékk þessar fjórar spurningar . Svarendur voru 1027 talsins og koma úr Þjóðgátt Maskínu , sem er þjóðhópur fólks ( e. panel ) sem er dreginn með tilviljun úr Þjóðskrá og svarar á netinu . Svarendur eru alls staðar að af landinu og á aldrinum 18 ára og eldri . Gögnin eru vigtuð með tilliti til kyns , aldurs og búsetu samkvæmt Þjóðskrá og endurspegla því þjóðina prýðilega . Könnunin fór fram dagana 19. til 25. nóvember 2019 .